
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/22-01/05
Ur.br: 2196-8-01/02-22-01
Bogdanovci, 31.01.2022. godine


Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21), predsjednik vijeća Marijan Gelo predlaže ovaj:

Z A P I S N I K


sa 9. sjednice općinskog vijeća koja je održana 31.01.2022. godine sa početkom u 19,00 sati u zgradi Općine Bogdanovci.


NAZOČNI VIJEĆNICI:
Gelo Marijan, Zvonko Kostelnik, Andrija Krizmanić, Mirko Hardi, Tin Ivić, Mario Pavlović, Boris Grbić, Zvonimir Mudri

ODSUTNI VIJEĆNICI: Anamarija Savić Bajac, Dalibor Katić

NAZOČNE SLUŽBENE OSOBE:
Maja Župan, Marko Barun, Darko Ruskaj, Marijan Marić

GOSTI:  Željko Ergović, Tomislav Keteleš, Krešimir Paljušaj


Predsjednik općinskog vijeća pozdravio je nazočne, te je predložio sljedeći dnevni red:
1. Usvajanje zapisnika s protekle sjednice općinskog vijeća Općine Bogdanovci
2. Prijedlog Odluke o načinu pružanju javne usluge prikupljanja miješovitog komunalnog I biorazgradivog komunalnog otpada na području Općine Bogdanovci
3. Prijedlog Odluke o ustrojstvu Jedinstvenog upravnog odjela Općine Bogdanovci
4. Prijedlog Odluke o osnivanju vlastitog pogona Općine Bogdanovci
5. Prijedlog Godišnjeg plana razvoja sustava Civilne zaštite na području Općine Bogdanovci za 2022. Godinu
6. Različito
	 
Dnevni red usvojen je JEDNOGLASNO.



Točka 1.
Predsjednik općinskog vijeća dao je zapisnik s 8. sjednice Općinskog vijeća na raspravu, kako nije bilo primjedbi zapisnik je usvojen JEDNOGLASNO.



Točka 2.
Sukladno novom Zakonu o gospodarenju otpadom koji je na snazi od 31.07.2021. godine morali smo do 31.01.2022. godine donijeti novu Odluku o načinu pružanja javne usluge prikupljanja mješovitog komunalnog i biorazgradivog komunalnog otpada na području Općine Bogdanovci. Odluka je usklađena sa zakonom i prošla je javno savjetovanje. Odluka će vjerojatno morati uskoro prilagoditi kada Ministarstvo donese novi pravilnik. Odluka je iscrpna, te je ne bi dodatno pojašnjavao, ukoliko netko ima pitanja, sugestija i sl. stojim na raspolaganju za pojašnjavanje, navodi gosp. Ruskaj.
Gosp. Gelo daje Odluku na raspravu, koja se bez primjedbi usvaja JEDNOGLASNO.

Točka 3.
Pročelnik pojašnjava kako je samostalni sektor za upravnu inspekciju Služba za inspekciju lokalne i područne (regionalne) samouprave obavio nadzor nad Olukom o ustrojstvu JUO i Pravilnikom o unutarnjem redu JUO. Nadzorom je utvrđeno da veći dio odredbi Odluke i dio Pravilnika nije u skladu sa aktualnim Zakonom o lokalnoj i područnoj (regionalnoj) samoupravi i Zakona o službenicima i namještenicima u JLS. Sukladno nalogu inspekcije, pristupljeno je izradi i donošenju nove Odluke o ustrojstvu i djelokrugu JUO Općine Bogdanovci koja je u materijalu za ovu sjednicu. 
Nakon obrazloženja gosp. Ruskaja, predsjednik vijeća daje na raspravu navedenu Odluku.
Odluka o ustrojstvu i djelokrugu JUO Općine Bogdanovci usvojena je JEDNOGLASNO, bez primjedbi.

Točka 4.
Također po uputi Upravne inspektorice trebali bi osnovati i Vlastiti pogon za obavljanje komunalnih djelatnosti kao organizacijsku jedinicu unutar JUO. U principu osim administrativne promjene, drugih važnijih promjena neće biti. Prijedlog Odluke rađen je prema uputi inspektorice, pojašnjava pročelnik.
Gosp. Krizmanić postavlja upit da li će vlastiti pogon moći obavljati ukope? 
Komunalni redar gosp. Marić pojašnjava da vlastiti pogon mora imati 4 uposlena djelatnika da bih mogao obavljati ukope. Također navodi kako susjedna lokalna samouprava naplaćuje ukop 1.400,00 kn da bi bila rentabilna. Tako da to treba sve dobro istražiti, ispitati tržište, te vidjeti da li bi se to nama isplatilo s obzirom da nemamo puno ukopa tijekom godine.
Gosp. Pavlović postavlja upit da li se spremačica može staviti u Vlastiti pogon. Gosp. Ruskaj odgovara da smo o tome već razmišljali, te da ćemo vidjet što će inspektorica reći na to.
Nakon kratke rasprave, Odluka o osnivanju vlastitog pogona Općine Bogdanovci usvojena je JEDNOGLASNO.

Točka 5.
Gosp. Barun ispričao je gosp. Međešija jer nije u mogućnosti prisustvovati sjednici vijeća, te je načelnik pojasnio ovu točku. 
Navodi kako smo u prosincu prošle godine usvojili Godišnji plan razvoja sustava CZ na području Općine Bogdanovci za 2022. godinu, međutim potrebno je usvojiti novi zbog izmjena u financijskim sredstvima namijenjenim financiranju sustava CZ, te smo također u financiranje dodali i DVD Bogdanovci koji je sada operativan. 
Godišnji plan razvoja sustava Civilne Zaštite na području Općine Bogdanovci za 2022. godinu usvojen je JEDNOGLASNO.

Točka 5.
Različito
Predsjednik vijeća daje riječ načelniku da kao i na svakom vijeću izvijesti nazočne o radu
Općine Bogdanovci u periodu od zadnje sjednice vijeća.
Gosp. Barun upoznaje nazočne sa sljedećim:

· Raspisan je natječaj za računovodstvenog referenta, kako smo već pričali na sjednicama vijeća, natječaj traje do 07. veljače 2022. godine
· Što se tiče vrtića u Petrovcima, 14. siječnja 2022. godine imali smo stručni nadzor od strane Vukovarsko-srijemske županije, Upravnog odjela za obrazovanje i društvene djelatnosti. Imali su nekoliko primjedbi, koje su u postupku rješavanja od naše strane. Također je raspisan natječaj za odgojiteljicu i spremačicu/servirku, te natječaj za upis djece. Po završetku svega gore navedenog, dječji vrtić u Petrovcima započet će s radom. 
· Nakon mnogobrojnih upita mještana općine, te nekoliko rasprava na vijeću vezano za postavljanje bankomata na naseljima, kontaktirao sam vlasnike bankomata ATM, rekao sam im lokaciju gdje bi postavili bankomate, da bi im mi omogućili prostor, međutim unatoč svemu oni za mjesečno održavanje jednog bankomata traže 500 e + PDV mjesečno, što je previše za nas.
· S 31.12.2021. godine završen je Javni poziv za sufinanciranje komunalnih priključaka mladim obiteljima, pristigle su tri prijave i sve tri su zadovoljile sve uvjete iz Javnog poziva. 

Gosp. Ruskaj predlaže da se za ubuduće pozivi i materijal za vijeće šalju pute e-maila, na što gosp. Gelo odgovara da pročelnik ne može preko njega davati prijedloge, te da se o toj temi već raspravljalo i utvrdili smo da nekolicina vijećnika ne koristi e-mail, tako da smo odustali od tog prijedloga. 

Gosp. Ergović ima upit vezano za priključenje na kanalizaciju, mještani imaju problema za septičkim jamama, da li se zna kad će biti moguće priključiti se na odvod kanalizacije, te također što je s ulicama koje su izostavljene iz projektne dokumentacije?!
Gosp. Barun odgovara da je bilo probno ispitivanje rada pročišćivača, te da bi isti trebao biti pušten u rad do ljeta nakon što dobiju uporabnu dozvolu Vukovarsko-srijemske županije. 
Na prošloj skupštini Vodovoda grada Vukovara izvijestili su nas da su se javili na natječaj Fonda za zaštitu okoliša za sufinanciranje priključaka, te ukoliko prođu na natječaju građani možda neće morati platiti priključak na kanalizaciju. Što se tiče ulica koje nisu bile obuhvaćene prvobitnim projektom, izrađena je projektna dokumentacija te je ista prijavljena Hrvatskim vodama. 

Završeno u 19:49 h.


Zapisničar						Predsjednik općinskog vijeća
Maja Župan						Marijan Gelo, dr.vet.med. 

